text: Sexbutik udlover dusør
  04 november 2010 kl. 08.08
  Smadrede ruder, stinkende smørsyre og nu også en raseret bil.
  Ejeren af en sexbutik i Vejle er så træt af hærværk, at han nu er villig til at betale 8.000 kroner i dusør for oplysninger, der kan fælde gerningsmændene, skriver dr.dk.
  Forretningen Dark Rose har de seneste måneder været udsat for hærværk og indbrud flere gange og forleden gik det også ud over en firmabil. Den blev brudt op, alt indhold blev spredt ud på vejen, og døren blev ødelagt så den ikke kan lukkes igen.
   
  Indehaver Torben Knudsen har nu hævet dusøren fra 5.000 til 8.000 kroner.
  En af gerningsmændene er blevet optaget af et overvågningskamera, så nu håber ejeren, at politiet kan genkende ham.
  